Sami Välimäki (golfaaja)

Sami Välimäki (s. 16. heinäkuuta 1998 Nokia) on suomalainen ammattilaisgolfaaja. Hän on ensimmäinen suomalaispelaaja, joka on yltänyt voittoon PGA Tourilla. Välimäki on myös kaksinkertainen PGA European Tourin osakilpailuvoittaja. Suomessa hän edustaa Nokia River Golfia.

 Nuoruus 
Välimäki aloitti golfin 7-vuotiaana, minkä lisäksi hän harrasti salibandya ja jääkiekkoa. Yläasteikäisenä Välimäki teki valinnan lajien välillä ja valitsi golfin. Välimäen mukaan jääkiekko oli nuoruudessaan hänen ykköslajinsa. Lajivalinta perustui maajoukkuevalintaan, sekä vapauteen päättää itse mitä tekee ja missä kisoissa pelaa. Muutama vuosi myöhemmin Välimäki jätti lukion kesken ensimmäisenä opiskeluvuonnaan. Hän on myöhemmin kuvaillut lukion keskeyttämistä golf-uran kannalta oikeaksi ratkaisuksi. 

 Amatööriura 
Välimäen amatööriuran voittoja ovat Open Casa Green, Portugal Amateur Championship, Gecko Tour voitto sekä kahdesti Ticino Championship. Suomenmestaruuksia hänellä on alle 16- ja alle 18-vuotiaiden reikäpelistä sekä lyöntipelistä yhteensä kolme kappaletta.

Vuonna 2018 Välimäki voitti Euroopan-mestaruuden Suomen miesten maajoukkueessa. Hänet rankattiin maailman amatöörilistalla top-10:een. 

 Ammattilaisura 

 Ensivuodet ammattilaisena 
Ammattilaisuransa alussa kaudella 2019 Välimäki pelasi Saksan Pro Golf Tourilla. Hän voitti neljä turnausta ja sijoittui kokonaiskilpailussa toiseksi. Sen jälkeen hän siirtyi Challenge Tourille ja sitten PGA European Tourille.

Välimäki voitti ensimmäisen European Tourin osakilpailunsa Omanissa maaliskuussa 2020. Hän sai voitostaan 265 000 euroa palkintorahaa ja 460 European Tourin ranking-pistettä. Voitto takasi hänelle pelioikeuden kiertueelle seuraavaksi kahdeksi kaudeksi. Välimäki on neljäs suomalaispelaaja, joka on yltänyt voittoon miesten Euroopan kiertueella. Ennen Omanin kilpailua Välimäki oli rankingissa sijalla 372 ja elokuussa 2020 hänen sijoituksensa oli 109., uransa toistaiseksi paras.

Uransa toisen European Tour -voiton Välimäki otti vuonna 2023 Qatarissa, mikä toi hänelle laajan pelioikeuden PGA Tourille.

 PGA Tour 
Ennen kautta 2024 Välimäki oli pelannut yhteensä kuudessa PGA Tourin kilpailussa ja sijoittunut kerran 25 parhaan joukkoon. Saatuaan kiertueelle laajan pelioikeuden Välimäki pelasi 22:ssa PGA Tourin kilpailussa kaudella 2024. Hän sijoittui toiseksi Vidantan kilpailussa Meksikossa ja ansaitsi kauden aikana noin 1,2 miljoonaa dollaria.

Kaudella 2025 Välimäki voitti PGA Tourilla yhden kilpailun ja sijoittui lisäksi kolme kertaa kymmenen parhaan joukkoon. Hänen viralliset ansionsa kaudelta olivat noin 3,8 miljoonaa dollaria. Ensimmäisen voittonsa PGA Tourilla Välimäki otti marraskuussa 2025, kun hän voitti kauden päätöskisan RSM Classicin Yhdysvalloissa. Voitostaan hän ansaitsi palkintorahaa 1,26 miljoonaa dollaria eli noin 1,09 miljoonaa euroa. Voitto nosti Välimäen FedExCupin Fall-sarjan listauksessa sijalle 51. Voiton myötä Välimäki sai kutsun kauden 2026 kahteen ensimmäiseen Signature-kilpailuun, AT&T Pebble Beach Invitationaliin ja Genesis Invitationaliin. Ammattilaisten maailmanrankingissa hän nousi sijalle 40.

 Major-turnaukset ja olympialaiset 
Välimäki on pelannut yhteensä kuudessa major-turnauksessa. Uransa ensimmäisen major-turnauksen hän pelasi vuoden 2020 Yhdysvaltain avoimessa. Hän löi kahden ensimmäisen päivän aikana tulokset 78 (+8) ja 76 (+6). Kokonaistuloksella 14 yli parin hän tippui kilpailusta kahden kierroksen jälkeen. Välimäen seuraava major-turnaus oli vuoden 2021 PGA Championship. Kahden ensimmäisen kierroksen aikana hän teki yhteensä 11 bogeyta ja kaksi tuplabogeyta. Ensimmäisen kierroksen tulos oli 78 lyöntiä (+6) ja toisen 76 lyöntiä (+4). Tulos tarkoitti karsiutumista jatkokierroksilta. 

Vuoden 2023 Britannian avoimissa Välimäki sijoittui 68:nneksi. Ensimmäisellä kierroksella hän löi tuloksen 76 (+5) ja oli turnauksessa jaetulla sijalla 39. Toisella kierroksella hän löi tuloksen 68 (-2) ja paransi kokonaistuloksensa +3:een. Tämän myötä hän pääsi viikonlopun jatkokierroksille. Saavutus oli Välimäen ensimmäinen ja toistaiseksi viimeinen jatkopaikka major-turnauksessa. Kolmannen kierroksen hän pelasi tuloksella 70 (-1) ja aloitti neljännen kierroksen jaetulta sijalta 41. Neljännen kierroksen tuloksella 79 (+8) Välimäki tippui jaetulle sijalle 68. ruotsalaisen David Lingmerthin sekä englantilaisen Danny Willetin kanssa. Hänen kokonaistuloksensa oli neljän kierroksen jälkeen yhteensä 293 lyöntiä eli 9 yli parin. Välimäki ansaitsi sijoituksellaan 38 033 Yhdysvaltain dollaria eli noin 33 000 euroa.

Vuosien 2024 ja 2025 Britannian avoimissa Välimäki karsiutui jatkokierroksilta. Myös vuoden 2024 PGA Championship päättyi Välimäen osalta kahden ensimmäisen pelatun kierroksen jälkeen tuloksilla 74 (+3) ja 77 (+6).

Välimäki on pelannut kahdesti olympialaisissa. Tokiossa 2020 Välimäki jakoi sijan 27 ja sijoittui Pariisissa 2024 sijalle 45.

 Valmentajat ja sponsorit 
Välimäen valmennuksesta vastaavat Timo Karvinen (laji) ja Pasi Keskumäki (fysiikka). Välimäkeä sponsoroivat Sinebrychoff, UNIBET ja Callaway.

 Yksityiselämä 
Välimäki on naimisissa Emilia Gustafssonin kanssa. Heillä on vuonna 2024 syntynyt poika. Välimäen serkku on NHL-tason jääkiekkoilija Juuso Välimäki.

 Voitot ammattilaisena 

 PGA Tour 
No.PäiväysTurnausTulosVoittomarginaaliToinen sijaPalkintoraha123.11.2025RSM Classic−23 (66-62-65-66=259)1 lyönti Max McGreevy1 000 900€

 European Tour 
No.PäiväysTurnausTulosVoittomarginaaliToinen sijaPalkintoraha11.3.2020Oman Open−13 (74-67-64-70=275)uusintareiät Brandon Stone265 120€229.10.2023Commercial Bank Qatar Masters−18 (67-67-67-69=270)uusintareiät Jorge Campillo552 680€

 Pro Golf Tour 
No.PäiväysTurnausTulosVoittomarginaaliToinen sijaPalkintoraha18.2.2019Open Casa Green Golf−14 (68-66-67=201)2 lyöntiä David Heinzinger5 000 €217.8.2019Starnberg Open−13 (68-64-68=200)1 lyönti Thomas Rosenmüller5 000 €324.8.2019EXTEC CzechOne Open−13 (67-66-67=200)3 lyöntiä Ondřej Lieser5 000 €41.10.2019Castanea Resort Championship−19 (67-63-67=197)4 lyöntiä Ondřej Lieser5 000 €

 Finnish Tour 
No.PäiväysTurnausTulosVoittomarginaaliToinen sija115.5.2019NRG Open−11 (73-65-67=205)uusintareiät Peter Erofejeff220.5.2024SM Reikäpeli3 ja 2 Eetu Isometsä

 Tulokset Major-turnauksissa 
Turnaus202020212022202320242025The Masters TournamentPGA ChampionshipKKKYhdysvaltain avoinKBritannian avoinEP68.K
K = karsiutui kahden turnauspäivän jälkeen, EP = ei pelattu/peruttiin koronaviruspandemian vuoksi 

 Tulokset Players Championshipissa 
Turnaus2025The Players Championship69.

 Lähteet 

Luokka:Suomalaiset golfaajat
Luokka:Vuonna 1998 syntyneet
Luokka:Elävät henkilöt